Fransiyada Alisher Usmonovga tegishli ikkita vertolyot xatlovga olindi

Rossiyalik oligarxga tegishli deyilayotgan, jami summasi 26 million AQSh dollar turadigan har ikki vertolyot Britaniyaga qarashli Men orolida ro‘yxatga olingan, deb yozmoqda Forbes.
Gap bort raqamlari M-DLBR bo‘lgan Airbus EC-175 hamda M-DLBA bo‘lgan Eurocopter EC-155 vertolyotlari haqida bormoqda. Ma’lum qilinishicha, vertolyotlar xatlovga olingan chog‘da ulardan biri Le-Kastelleda, ikkinchisi Monte-Karloda bo‘lgan.
Rasman M-DLBR Crystal Sky Limited kompaniyasiga, M-DLBA esa Margaux Aviation Limited kompaniyasiga tegishli. Har ikki firma Kayman orollarida joylashgan.
Alisher Usmonov 28 fevral kuni Yevropa Ittifoqining sanksiya ro‘yxatiga kiritilgan edi. Vertolyotlar esa 3 mart kuni Men oroli aviatsiya hokimiyatining qayd etish ro‘yxatidan chiqarilgan. Endi ular boshqa davlatda ro‘yxatdan o‘tkazilmaguniga qadar Alisher Usmonov ulardan foydalana olmaydi, deb yozadi nashr.
Usmonovning vakili vertolyotlar oligarxga tegishli emasligini aytgan. «Mulkning katta qismi, jumladan ikki vertolyot ham chaqirib olinmas trastlarga topshirilgan. Janob Usmonov ularning egasi emas. Mulkni oilaviy trastlarga topshirish jarayoni ko‘p yillar avval boshlangan va na boylikni yashirish, na sanksiyalardan qochish bilan bog‘liqlikka ega», — degan u.
Forbes nashrining qayd etishicha, Margaux Aviation Limited’ning Usmonov bilan bog‘liqlik joyi bor, chunki avval unga tegishli Airbus A340 Bourkhan samolyotining egasi shu kompaniya bo‘lgan. M-DLBR vertolyoti esa oligarxning 588 million dollarlik, 512 fut uzunlikka ega, avvalroq Germaniyada xatlovga olingan Dilbar superyaxtasi ustida suratga olingan.
Alisher Usmonov «Dilbar»ni 2016 yilda Lurssen kemasozlik kompaniyasidan 588 mln dollarga sotib olgan. Yaxta 52 oy davomida qurib bitkazilgan. «Dilbar» 15 917 tonna suv sig‘imi bilan dunyodagi eng katta motorli yaxta hisoblanadi. Unda ulkan basseyn, ikkita vertolyot maydonchasi, sauna, go‘zallik saloni va sport zali bor. Yaxtaning 12ta lyuks xonasiga 24 kishi joylashishi mumkin.
Eslatib o‘tamiz, avvalroq Men oroli aviatsiya hokimiyati rossiyalik oligarxlar, jumladan Alisher Usmonovga tegishli samolyot va vertolyotlarning qayd etish hujjatlarini bekor qilgan edi.
68 yoshli Alisher Usmonov — Rossiyaning eng badavlat insonlaridan biri. Uning eng yirik aktivi «Metalloinvest» metallurgiya gigantidagi ulushi hisoblanadi. U shuningdek, Xitoyning Xiaomi maishiy elektronika kompaniyasi aksiyalariga ega.